|  |
| --- |
| **STRUČNO UPUTSTVO O NAČINU PRUŽANJA DODATNE PODRŠKE U OBRAZOVANJU DECE, UČENIKA I ODRASLIH SA SMETNJAMA U RAZVOJU U VASPITNOJ GRUPI, ODNOSNO DRUGOJ ŠKOLI I PORODICI OD STRANE ŠKOLE ZA UČENIKE SA SMETNJAMA U RAZVOJU**  **Zakon o osnovama sistema obrazovanja i vaspitanja**  *član 27 stav 3* |

**Dodatna podrška u obrazovanju koju pruža škola za obrazovanje učenika sa smetnjama u razvoju predstavlja skup stručnih poslova defektologa i logopeda kojima se podržava i unapređuje razvoj i učenje dece, učenika i odraslih sa smetnjama u razvoju a koji stiču obrazovanje i vaspitanje u ustanovama koje nisu istovremeno i ustanove u kojoj je zaposlen defektolog i logoped. Korisnici dodatne podrške su deca u pripremnom predškolskom programu, učenici i odrasli sa smetnjama u razvoju, njihovi vaspitači, nastavnici i stručni saradnici, porodice, kao i ustanove u kojima stiču obrazovanje i vaspitanje**

**I. Dodatna podrška u obrazovanju koju pruža škola za obrazovanje učenika sa smetnjama u razvoju**

Dodatna podrška u obrazovanju koju pruža škola za obrazovanje učenika sa smetnjama u razvoju predstavlja skup stručnih poslova defektologa i logopeda kojima se podržava i unapređuje razvoj i učenje dece, učenika i odraslih sa smetnjama u razvoju a koji stiču obrazovanje i vaspitanje u ustanovama koje nisu istovremeno i ustanove u kojoj je zaposlen defektolog i logoped.

**II. Korisnici dodatne podrške**

Korisnici dodatne podrške su deca u pripremnom predškolskom programu, učenici i odrasli sa smetnjama u razvoju, njihovi vaspitači, nastavnici i stručni saradnici, porodice, kao i ustanove u kojima stiču obrazovanje i vaspitanje.

Podrška može da se pruža isključivo uz saglasnost roditelja, odnosno staratelja.

**III. Mesto pružanja dodatne podrške, prostor i oprema**

Podrška može da se pruža u vaspitno-obrazovnoj i obrazovno-vaspitnoj ustanovi, a izuzetno u porodici, u skladu sa najboljim interesom korisnika.

Prostor za pružanje dodatne podrške obezbeđuje ustanova deteta, učenika i odraslog, a izuzetno, škola za učenike sa smetnjama u razvoju.

Prostor koji je namenjen za realizaciju dodatne podrške treba da bude pristupačan svakom korisniku, opremljen odgovarajućim nameštajem, sredstvima i materijalima. Ukoliko je prostor za realizaciju dodatne podrške škola za učenike sa smetnjama u razvoju, neophodno je da bude opremljen i odgovarajućom asistivnom opremom i tehnologijom u skladu sa potrebama korisnika.

**IV. Defektolog i logoped kao neposredni pružalac dodatne podrške**

Defektolog i logoped koji pruža dodatnu podršku je zaposleni u školi za obrazovanje učenika sa smetnjama u razvoju u skladu sa čl. 8. i 120. Zakona o osnovama sistema obrazovanja i vaspitanja ("Sl. glasnik RS", br. 72/2009 i 52/2011 - dalje: Zakon).

Defektolog i logoped koji pruža dodatnu podršku u drugoj ustanovi dužan je da prihvati i ponaša se u skladu sa pravilima ustanove u kojoj pruža podršku.

**V. Vrste dodatne podrške korisnicima**

**1. Podrška deci, učenicima i odraslima sa smetnjama u razvoju**

Deci, učenicima i odraslima sa smetnjama u razvoju se pružaju sledeće dodatne podrške: procena i stimulacija senzorno-perceptivnih funkcija (auditivnih, vizuelnih, taktilno-kinestetičkih, gustativnih, olfaktivnih i vestibularnih) bazičnih i viših motoričkih funkcija, kognitivnih sposobnosti, verbalne i neverbalne komunikacije, socijalnih, konceptualnih i praktičnih adaptivnih veština, podrška pri korišćenju opreme i asistivne tehnologije (odabir, obuka, održavanje, praćenje i inoviranje).

Podrška deci, učenicima i odraslima sa smetnjama u razvoju se može pružati individualno, u paru, u manjim grupama, u odeljenju tokom nastave, ili kao dodatna aktivnost posle časova.

**2. Podrška porodici**

Dodatna podrška porodici se odvija kroz savetodavni rad sa članovima porodice deteta, učenika i odraslih sa smetnjama u razvoju: o snagama, potencijalima i potrebama deteta, učenika i odraslog sa smetnjama u razvoju i kroz obuku roditelja, odnosno staratelja za uvežbavanje i primenu stečenih veština u svakodnevnim životnim situacijama.

**3. Podrška vaspitačima, nastavnicima i stručnim saradnicima**

Pružanje podrške vaspitačima, nastavnicima i stručnim saradnicima ostvaruje se pri izboru i prilagođavanju metoda, specijalizovanih materijala, učila, izboru i korišćenju asistivnih tehnologija, izradi individualnog obrazovnog plana, zatim, kroz različite forme horizontalnog učenja kao što su organizovanje posete školi za obrazovanje učenika sa smetnjama u razvoju koja pruža dodatnu podršku i učenje na osnovu posmatranja aktivnosti defektologa i logopeda zaposlenih u školi za obrazovanje učenika sa smetnjama u razvoju koji pružaju dodatnu podršku u toku radnog dana sa detetom, učenikom ili odraslim sa smetnjama u razvoju.

**4. Podrška ustanovi**

Podrška ustanovi se pruža kroz uvid u funkcionalnost prostora ustanove i podršku pri izradi plana prilagođavanja prostora deci, učenicima i odraslima sa smetnjama u razvoju.

**VI. Procedura pružanja dodatne podrške**

Škola za obrazovanje učenika sa smetnjama u razvoju zainteresovana za pružanje dodatne podrške kao i ustanova koja ima potrebu za podrškom u školskoj 2012/13. godini treba da poštuju sledeću proceduru:

1. Škola za obrazovanje učenika sa smetnjama u razvoju dostavlja Ministarstvu prosvete i nauke, odnosno, nadležnoj školskoj upravi dokument sa opisom svojih ljudskih i materijalnih resursa za pružanje dodatne podrške kao sastavnog dela školskog programa i godišnjeg plana, kao i razvojnog plana ukoliko se donosi pre početka školske godine, a u skladu sa zahtevima ovog Stručnog uputstva (Obrazac - prilog broj 1).

Rok: 10. avgust 2012. godine.

2. Školska uprava informiše sve ustanove o školi/školama koje pružaju dodatnu podršku i o mogućnosti da traže podršku od odgovarajuće škole za obrazovanje učenika sa smetnjama u razvoju.

Rok: 15. avgust 2012. godine.

3. Ustanova koja ima decu, učenike i odrasle sa smetnjama u razvoju sa mišljenjem interresorne komisije o potrebi za stručnom podrškom defektologa i logopeda, upućuje zahtev nadležnoj školskoj upravi i odgovarajućoj školi za obrazovanje učenika sa smetnjama popunjavanjem Obrasca broj 2.

Rok: 1. septembar 2012. godine

4. Stručni tim za inkluzivno obrazovanje iz škole za obrazovanje učenika sa smetnjama u razvoju koja pruža dodatnu podršku u saradnji sa Stručnim timom za inkluzivno obrazovanje i timom za pružanje dodatne podrške detetu, učeniku i odraslom sa smetnjama u razvoju ustanove podnosioca zahteva, utvrđuju vrstu i učestalost podrške, uz saglasnost roditelja, odnosno staratelja, u roku od 10 dana od dobijanja zahteva.

Rok: 10. septembar 2012. godine

5. Direktor škole za obrazovanje učenika sa smetnjama u razvoju koja pruža dodatnu podršku u saradnji sa Stručnim timom za inkluzivno obrazovanje imenuje defektologa, logopeda koji postaje član Tima za pružanje dodatne podrške detetu, učeniku ili odraslom sa smetnjama u razvoju.

Rok: 12. septembar 2012. godine

6. Na osnovu iskazanih potreba za pružanjem dodatne podrške, utvrđenih vrsta podrške i njihove učestalosti, škola za obrazovanje učenika sa smetnjama u razvoju predlaže broj izvršilaca sa brojem sati do punog radnog vremena po mesecima realizacije, zajedno sa pratećom dokumentacijom kojom obrazlaže predložene sate i iskazuje ih u dokumentu "Izvod iz Godišnjeg plana rada škole sa elementima za utvrđivanje broja izvršilaca za školsku godinu" - CENUS. Dokument se dostavlja Ministarstvu prosvete i nauke, odnosno, nadležnoj školskoj upravi na saglasnost.

Zaposlenom se utvrđuje norma časova u okviru škole za obrazovanje učenika sa smetnjama u razvoju gde se prikazuje njegovo angažovanje kroz broj časova u toj školi kao i podaci o broju časova angažovanja na pružanju dodatne podrške u drugoj ustanovi, na osnovu člana 136. Zakona.

Rok: 15. septembar 2012. godine

**7. Stručni tim za inkluzivno obrazovanje škole za obrazovanje učenika sa smetnjama u razvoju koja pruža dodatnu podršku u saradnji sa Stručnim timom za inkluzivno obrazovanje i timom za pružanje dodatne podrške detetu, učeniku i odraslom sa smetnjama u razvoju ustanove podnosioca zahteva, vrše praćenje i evaluaciju napredovanja deteta, učenika i odraslog sa smetnjama u razvoju najmanje tromesečno i donose odluku o potrebi za daljom podrškom.**

**Rok: kontinuirano, tokom školske 2012/13. godine**

**8. Škola za obrazovanje učenika sa smetnjama u razvoju kontinuirano tokom školske 2012/13, godine prima nove zahteve ustanova za pružanjem dodatne podrške, a na osnovu mišljenja interresorne komisije i postupa u skladu sa opisanom procedurom, usklađuje organizaciju rada sa potrebama iskazanim kroz zahteve, utvrđenim vrstama podrške i njihovom učestalošću, postojećim resursima u svojoj ustanovi i na osnovu toga, po potrebi, iskazuje promene u angažovanju zaposlenih kroz dokument "Izvod iz Godišnjeg plana rada škole sa elementima za utvrđivanje broja izvršilaca za školsku godinu" - CENUS, uz saglasnost nadležne školske uprave.**

**Rok: kontinuirano, u skladu sa dinamikom prispelih zahteva.**

**VII. Evidencija o dodatnoj podršci**

Škola za obrazovanje učenika sa smetnjama u razvoju koja pruža dodatnu podršku i ustanova koja zahteva podršku, dužne su da vode evidenciju o angažovanju defektologa i logopeda iz škole za obrazovanje učenika sa smetnjama u razvoju u pružanju dodatne podrške (Obrazac broj 3).

**VIII. Praćenje i vrednovanje dodatne podrške**

Praćenje i vrednovanje dodatne podrške vrši tim za pružanje dodatne podrške, stručni tim za inkluzivno obrazovanje podnosioca zahteva, stručni tim za inkluzivno obrazovanje pružaoca dodatne podrške i prosvetni savetnici Ministarstva prosvete i nauke.

**(Stručno uputstvo Ministarstva prosvete i nauke, br. 401-00-340/2012-03 od 12.7.2012. godine)**